Verður tú arbeiðsleys/ur, er umráðandi at boða ALS frá beinanvegin. Tað eru ávísar treytir fyri at fáa rætt til arbeiðsloysisstuðul, og umráðandi er at kenna tær fyri at fáa fullan ágóða av rættindunum til stuðul. ALS skal ikki bara lofta fíggjarliga. Skipanin skal og kann eisini hjálpa tær út aftur á arbeiðsmarknaðin skjótast til ber. ALS virkar bæði sum arbeiðsávísing og roynir samstundis við ymsum átøkum, m. a. skeiðum og vegleiðing, at betra møguleikarnar hjá øllum at fáa arbeiði. Boða frá sum skjótast Boða ALS frá sum skjótast. Tú ert ikki arbeiðsleys/ur, fyrr enn tú hevur boðað frá, og tí kann tað kosta arbeiðsloysisstuðul, um tú drálar. Tú skalt boða frá skrivliga. Hetta kann gerast við Sjálvgreiðsluni her á heimasíðuni, í telduposti á als @ als. fo ella við brævi til ALS, Tinghúsvegur 14, 100 Tórshavn. Tú ert sjálvandi eisini vælkomin inn á skrivstovuna hjá ALS við fráboðanini. Arbeiðsloysi verður staðfest frá tí degi, ALS fær skrivligu fráboðanina. Hetta er treytað av, at tú annars lýkur treytirnar fyri at fáa arbeiðsloysisstuðul. ALS kann og vil ávísa tær eitt arbeiði, so skjótt tú hevur boðað frá, at tú ert tøk/ur á arbeiðsmarknaðinum, og tað kann vera, áðrenn tú hevur fingið stuðul útgoldnan. Møguligt tilknýti til arbeiðsgevara skal vera lokið, áðrenn tú kanst rokna teg sum arbeiðsleysa/n. Soleiðis søkir tú um stuðul Fyri at fáa arbeiðsloysisstuðul skalt tú útfylla eina umsókn, sum fæst her ella á skrivstovuni hjá ALS. Í umsóknini svarar tú spurningum og greiðir frá m. a. arbeiðsroyndum, útbúgving og hvat arbeiði, tú kundi hugsað tær. Haraftrat skalt tú lata avrit av uppsøgn til ella frá arbeiðsgevara, t. e. skjøl sum vátta, at tú ikki longur hevur tilknýti til arbeiðsgevara. ALS útvegar upplýsingar um tíni inntøkuviðurskifti frá Taks. ALS brúkar upplýsingarnar í umsóknini til at staðfesta, um tú hevur rætt til arbeiðsloysisstuðul. Umsókn og fylgiskjøl mugu vera í lagi. Vanta upplýsingar og skjøl, fært tú boð um hetta. ALS kann loyva eini 14 daga freist at útvega prógv og røttu upplýsingarnar. Hevur ALS onki frætt frá tær, tá ið freistin er farin, fellur umsóknin um arbeiðsloysisstuðul burtur. Øll, sum fáa arbeiðsloysisstuðul, skulu vátta arbeiðsloysi aðru hvørja viku. Tá ið tú ert komin í ALS, fært tú eitt bræv við loyniorði og brúkaranavni, sum skulu brúkast, tá ið tú váttar arbeiðsloysi. Við at vátta arbeiðsloysi váttar tú støðu tína á arbeiðsmarknaðinum fyri undanfarna 14 daga skeiðið–m. a. um tú hevur havt lønarinntøku hesa tíðina. Upplýsingarnar verða brúktar at rokna út, hvussu nógvan arbeiðsloysisstuðul tú skalt hava fyri 14 daga útgjaldsskeiðið. Tíðarskeiðið, sum tú váttar, kallast ALS-vikan. Í ALS-kalendaranum her á heimasíðuni sært tú allar ALS-vikurnar og útgjaldsdagarnar í árinum. ALS-vikan byrjar mánamorgun kl. 0.00 og endar fríggjadag kl. 12. Boða frá broytingum Tú hevur skyldu at boða ALS frá øllum broytingum og viðurskiftum, sum kunnu ávirka tína støðu. Til dømis um tú: ikki ert arbeiðsleys/ur longur fært arbeiði–uttan mun til tímatal og inntøku byrjar sjálvstøðugt vinnuvirksemi fert í feriu, á sjúkrahús o. a. flytur úr Føroyum fert á skeið fert undir útbúgving, ið fer fram í vanligari arbeiðstíð